Richard Chamberlain

George Richard Chamberlain (1934–2025) var en amerikansk skuespiller. Han fikk sitt gjennombrudd i USA i forbindelse med tv-serien Dr. Kildare og ble senere verdensberømt for sin medvirkning i miniseriene Shogun og Tornefuglene. 

Chamberlain medvirket i nærmere 30 filmer og over 50 tv-produksjoner i løpet av karrieren. Han gjorde også flere sceneopptredener, blant annet på Broadway. Han drev også med sang og utgav noen album.

 Film 
Han filmdebuterte i kriminaldramaet The Secret of the Purple Reef fra 1960. Her spilte han en sentral rolle (sammen med en ung og da ukjent Peter Falk). Hans første hovedrolle var i kriminalfilmen Twilight of Honor fra 1963. Etter etter dette fulgte hovedroller i en rekke filmer. Dette inkluderer blant annet rollen som Tchaikovsky i The Music Lovers (1971), Lord Byron i det romantiske historiske dramaet Lady Caroline Lamb (1972) og som Aramis i De tre musketerer (1973), De fire musketerer (1974) og The Return of the Musketeers (1989). I 1980-årene spilte han rollen som Allan Quatermain i de to eventyrfilmene Kong Salomos miner (1985) og Allan Quatermain and the Lost City of Gold (1987). Han hadde også sentrale roller i filmer som blant annet Petulia (1968), Julius Cæsar (1970), Inferno i flammer (1974), den australske fantasy-filmen Den siste bølgen (1977) og den canadiske thrilleren Bells (1981). Etter 1980-årene var hans film-medvirking beskjeden. Hans siste rolle var i dramafilmen Finding Julia i 2019.

 TV 
Chamberlain tv-debuterte i 1959 i en episode av Alfred Hitchcock presenterer. Fra 1961 til 1966 spilte han rollen som Doktor James Kildare i sykehusserien Dr. Kildare. Rollen ble hans gjennombrudd i USA. Etter det hadde han en ledende rolle i den britiske miniserien The Portrait of a Lady (1968), den amerikanske miniserien Centennial (1978), den japansk-amerikanske miniserien Shogun (1980) og miniserien Tornefuglene (1983). De to sistnevnte innbrakte ham to Golden Globe og gav ham tilnavnet "kongen av miniserier". I 1988 ble han den første til å spille rollen som Jason Bourne i miniserien The Bourne Identity. Fra 1989 til 1990 hadde han en ledende rolle i den kortlivede sykehusserien Island Son og i 1996 gjentok han rollen som presten Ralph i miniserien The Thorn Birds: The Missing Years. Han spilte også i nærmere 20 tv-filmer, deriblant Greven av Monte Cristo (1975), Mannen med jernmasken (1977), Casanova (1987), Alarm i Arktis (1993) og All the Winters That Have Been (1997). I de senere år av karrieren hadde han gjesteopptredener i en rekke tv-serier, deriblant En engel iblant oss (2000), The Drew Carey Show (2002), Will & Grace (2005), Nip/Tuck (2006), Frustrerte fruer (2007), Brothers & Sisters (2010–2011) og Twin Peaks (2017), som ble hans siste tv-opptreden.

 Priser 
Chamberlain mottok tre Golden Globe (beste mannlige skuespiller i Dr. Kildare, Shōgun og Tornefuglene). I 2000 fikk han en stjerne på Hollywood Walk of Fame. 

 Privatliv 
Chamberlain var bosatt på Hawaii der han har bodd sammen med sin partner siden midten av 1970-tallet. I 2003 kom han ut med sin selvbiografi kalt Shattered Love.  

 Referanser 

 Eksterne lenker 



Kategori:Skuespillere fra USA
Kategori:Personer fra Beverly Hills